7 honde red man se lewe, verjaag luiperd | Netwerk24
7 honde red man se lewe, verjaag luiperd
Deur Marietjie Gericke 06 November 2016 21:07
’n Bejaarde Pretorianer het waarskynlik sy lewe te danke aan sewe honde wat die luiperd verjaag het wat hom uit ’n boom bespring het.
“Natuurlik het ek groot geskrik toe die reuse-luiperd op my spring,” het Martin van den Heever (81), ’n afgetrede onderwyser, Sondag gesê.
“Ek het op die naat van my rug beland, maar dit gaan al weer baie goed met my.”
Van den Heever het ’n vakansiehuisie op sy broer, Deon, se plaas Karee­kraal, sowat 1 km van Dullstroom af.
Hy sê die voorval Donderdag het hom nie so afgeskrik dat hy nie weer op die plaas sal wil rondstap nie.
“Nee, die luiperd het mos nou groter as ons geskrik.” Nou is die luiperd deur jagters gekwes.
Dit is ’n pragtige omgewing dié wat bekend is as toeriste-attraksie.
Hier kom gereeld luiperds voor, sê Van den Heever.
“Vandag skyn die son al weer helder en die omgewing is pragtig. Wat die voorval my egter geleer het, is dat ’n mens nie met die natuur moet baklei nie.”
Hy sê sy kopwonde is met vier steke toegewerk. Sy linkeroor is byna afgeruk.
Van den Heever en ’n werker, ene Kleinbooi, het na ’n hiëna gaan soek wat vermoedelik al jare lank sy broer se skape en lammers vang.
“Deon het in die bakkie bly sit toe ek en die sewe honde sowat 2 km van die rivierstroom af na die hiëna begin soek het. Dit is toe dat ek van agter bespring is,” vertel hy.
“Ek was bang, want die luiperd was heeltyd die naaste aan my. Maar die honde het hom verwilder en met hom baklei. Hy moes vlug.”
Lollie (81), Deon se vrou, het gesê sy kan nog nie oor die skok kom nie. Sy sê haar groot swart basterhond Appel het ’n gat aan sy sy nadat hy met die luiperd baklei het en Tiekie, ’n klein jackrussell, het ’n paar snye opgedoen.
Lollie sê sy het vir Appel ’n inspuiting gegee sodat hy nie infeksie moet kry nie.
Sy sê hulle het jagters laat kom om die luiperd te soek. Hulle het drie skote op die luiperd gevuur toe hy sowat twee meter van hulle af was, maar hy is net skrams getref.
“Ons leef nog almal in vrees en bewing, want die luiperd is nog op vrye voet.”
Meer oor: Marietjie Gericke | Spring | Appel | Luiperd | Honde
‘Die luiperd het uit 'n boom op my rug gespring'
Appel en Tiekie red man se lewe in luiperd-aanval
Luiperd laat huis-oppasser groot skrik
Boer oorleef luiperd-aanval